Arne Melchior (CD), 1998-06-19:
Vi er godt nok medforespørgere, for når alle er med, kan vi da også godt være med, og vi har da aldrig noget imod en debat; men denne er mildt sagt topmålt overflødig.
Den fremkommer direkte på baggrund af, at især fru Pia Kjærsgaard under Amsterdamvalgkampagnen gentagne gange og igen og igen og ikke spor ydmygt, som hr. Albrechtsen tidligere på dagen sagde i en kort bemærkning, beskyldte, bebrejdede og hånede Folketinget for at have lusket og sneget - og lignende ting - Schengentilslutningen gennem Folketinget, og det blev udtrykkeligt sagt: Gennem Folketinget. Jeg skal derfor dokumentere, at dette var en grov usandhed, og jeg skal ulejlige med nogle datoer.
For det første skal jeg minde om, at Schengenaftalen oprindelig er indgået mellem fem EU-medlemmer i 1985, og siden da har dens hensigt og dens indhold været kendt, og debatten har været åben. I den nyeste tid, nemlig den 23. oktober 1996, var der her i Folketinget en lang forespørgselsdebat om Schengen; den 19. november 1996 kom en redegørelse fra justitsministeren om indholdet af Schengen; den 10. december 1996 havde vi en udførlig debat om redegørelsen; den 10. april 1997 fremsattes lovforslaget om Danmarks tilslutning til Schengen, som kom til første behandling den 17. april 1997, anden behandling den 22. maj 1997 og tredje behandling den 30. maj 1997, og så kom der endda den 2. december 1997 på ny en lang debat, foranlediget af en forespørgsel om netop Schengen.
Disse debatter fylder i Folketingstidende i alt 169 fulde sider - plus hvad redegørelsen fylder, plus, som fru Dorte Bennedsen nævnte, 40 § 20 spørgsmål og diverse samråd med ministeren i udvalget.
Hvis nogen herefter kan sige, som det altså er blevet påstået, at der er lusket noget gennem Folketinget, er det altså totalt i strid med sandheden.
Men det er da rigtigt, som også flere har nævnt i dag, at statsministeren kom til - det kalder jeg det - i de sidste dage før Amsterdamafstemningen at sige, at der har måske ikke været debat nok, så vi kan da godt tage en ny.
Det var nok ikke særlig velgennemtænkt, men det var nok for at redde et par ekstra jastemmer, og det skal han sandelig ikke høre noget ondt for fra vor side. Men nu laver de, der har bragt beskyldningen mod Folketinget frem, det altså om til, at det, man manglede, var den folkelige debat.
Nu var der så meget fremme om det og så mange lejligheder og så store muligheder for at få al information, men befolkningen - denne slemme befolkning - ville altså ikke diskutere.
Vi lever heldigvis i et land, hvor man ikke kan fremstille tilhørere eller debattører til en debat ved politiets hjælp, og hvor man ikke kan tvinge nogen til at skrive artikler, kronikker og læserbreve osv. osv.
Og tro mig, venner: Heller ikke efter debatten her i dag kommer der
nogen folkelig debat.
Befolkningen er nemlig tilfreds med, hvad dens tillidsmænd, som den selv har sat ind på stolene her, har besluttet i denne sag, og med den grundighed, der er blevet lagt for dagen.
Jeg tror, vi er oppe på fire forslag til vedtagelse, fremsat af det kendte EU-specialparlament bestående af den yderste højrefløj, den yderste venstrefløj og hr. Frank Dahlgaard - tillykke, tillykke med alliancen.
Hvis jeg var konservativ, ville jeg græmmes!
Men når de er nedstemt, og det bliver de med fynd og klem, er den debat slut igen.
Tro mig - read my lips - sådan bliver det!
De ynder at fremstille det, som om de er bedre danskere og mere danske end alle vi andre, det store flertal her i Tinget, som altså kan gå ind for disse ting, men det stemmer ikke!
De vil noget andet, og det skal de have lov til at kæmpe for, men de skal ikke luske igennem nogen steder, at de er bedre danskere og mere danske end vi andre!